‘MFC’ชี้หุ้นไทยแจ๋วขอกำไร7%7เดือน
MFC มองหุ้นไทยแกร่ง บริษัทจดทะเบียนกำไรโต
19 ส.ค. 2554

MFC มองหุ้นไทยแกร่ง บริษัทจดทะเบียนกำไรโต 
ออกกองทุนทาร์เก็ตฟันด์ซื้อหุ้นตั้งเป้าผลตอบแทน 7% ภายใน 7 เดือน
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า เอ็มเอฟซีคาดว่าปีนี้ตลาดหุ้นไทยจะสร้างผลตอบแทนที่ดีต่อเนื่อง โดยยังคงเป้าดัชนีอยู่ที่ระดับ 1,200 จุด และคาดว่าผลประกอบการบริษัทจดทะเบียนจะขยายตัว 18-20% 
นอกจากนี้ การจัดตั้งรัฐบาลใหม่และมีการดำเนินนโยบายที่สนับสนุนการขยายตัวของเศรษฐกิจอย่างต่อเนื่อง ก็สนับสนุนตลาดหุ้นไทยในช่วงต่อไปอีก
น.ส.ประภา กล่าวว่า เอ็มเอฟซีได้เปิดขายกองทุนเปิดเอ็มเอฟซี สปอท 7 ซีรี่ส์ 3 (SPOT 7S3) ตั้งแต่วันที่ 19-23 ส.ค.นี้ ลงทุนขั้นต่ำ 1 หมื่นบาท มูลค่าโครงการ 1,000 ล้านบาท ตั้งเป้าหมายมูลค่าหน่วยลงทุนไม่ต่ำกว่า 10.85 บาทต่อหน่วยลงทุน โดยผลตอบแทนที่คืนผู้ถือหน่วยลงทุนต้องไม่ต่ำกว่า 10.7 บาทต่อหน่วยลงทุน หรือ 7% ต่อหน่วยลงทุน ภายในเวลา 7 เดือน
กลยุทธ์การลงทุนจะเน้นลงทุนในหุ้นของบริษัทที่มีรายได้จากในประเทศเป็นหลัก และเน้นลงทุนในหุ้นที่เกี่ยวกับสินค้าโภคภัณฑ์ที่ราคาไม่ผันผวนและความต้องการฟื้นตัว 
“ผู้จัดการกองทุนจะเน้นจับจังหวะเพื่อทำกำไรและเพิ่มประสิทธิภาพการบริหารกองทุน โดยลงทุนในสัญญาซื้อขายล่วงหน้าใน SET 50 Index Futures ซึ่งจะช่วยลดความเสี่ยงกรณีที่ดัชนีหุ้นปรับตัวลงและมีโอกาสสร้างผลตอบแทนเพิ่มขึ้นเมื่อดัชนีขึ้น” น.ส.ประภา กล่าว